Papersnake/gushiwen huggingface dataset:
摸鱼儿（杨教之齐安任）
邓剡（宋代）

笑平生、布帆无恙，堂堂稳送君去。江声悲壮崖殷血，曾是英雄行处。今亦古。甚一点东风，天不周郎怀。城幡夜坚。几铜爵春残，战沙秋冷，华发遽如许。

东坡老，千载风流赋。余音不绝如缕。临皋一笑三生梦，还认岷峨乡语。挥玉尘，尽不碍灯前，痛饮檐花雨。雪堂在否。管驾鹤归来，为君细赏，蝴蝶上阶句。|<‘官闲无一事，蝴蝶飞上阶。’黄州朱教授载诗也，坡公深赏之。>|
同乐莲裳夜话
张琼英（清代）

凉宵虫响急，离绪酒肠牵。话雨人如梦，开帘月在天。

鹤擎秋影瘦，花湿露香偏。又下淮南叶，秋风正悄然。
雨花台
唐仲友（宋代）

促膝红炉拥肉围，浅斟竹叶介繁禧。
明年雪里人应健，醉客诗成语益奇。
戏掬巧争肌玉莹，快餐不省鬓丝垂。
归来鼻息春雷动，晴日三竿总未知。
句
陈辅（宋代）

含识应为狮子去，却来重载法王身。
落叶
章甫（宋代）

青青池边树，岁久独婆娑。
鸣蜩炎暑时，爱此清阴多。
西风一披炎，颜色已非故。
朝看一叶飞，暮落浑无数。
叶落毕归根，明年发阳春。
人生岂长好，日月如飞轮。
太常引 和
许桢（元代）

池亭荷净纳凉时。四面柳依稀。棹得酒船回。看风里、沙巾半欹。残霞照水，夕阳明树，天付画中诗。应不负归期。更谁看、桃花面皮。
和深父伤字韵 其四
彭汝砺（宋代）

春秋二百战，一一叙兴亡。书战皆非义，称人亦贬强。

临文常抑楚，谨始必尊王。穷究当时事，应须发感伤。
前年一首投赠刘荆州
王灼（宋代）

前年别公东南驰，正当六{左马右鬼}还宫时。
都人欢传好消息，慈宁首问公何之。
{左擅去扌右毛}裘不复恃军马，颍上一战中兴基。
青天白日呈万象，向来才吻真成痴。
数从西府伺行李，枢筦政要人扶持。
吴江再见丹枫落，宁料我公犹在兹。
呼鹰台边闲鼓角，望沙楼上陈书诗。
夕烽平安置莫问，贤牧自当十万师。
维昔全荆号强国，近者贼火仍疮痍，
形胜之地勋名集，端使前辈相追随。
衰宗依刘有故事，自怜远去作儿嬉。
明朝烂醉沙头酒，不管春风吹鬓丝。
敬和堂尊洪先生西征二首 其一
夏良胜（明代）

将星垂曜烛西南，江汉师行惯解骖。鸟道层空千里阁，旌头划解半江岚。

雪深淮蔡须成算，夜宴宾僚未易参。露布驰功报天子，脱衣沽酒壮歌酣。
赠曹凤冈
盛鸣世（明代）

仙才多玩世，况复幕官闲。
鹤养空庭树，云栖傍阁山。
酒干官长禁，诗乞野人删。
为有延徐榻，相期数往还。
偈颂六十七首
释原妙（宋代）

千岭万山雪，五湖四海冰。
清光成一片，物物尽皆明。
即事
徐基（清代）

日落天光净，披襟放浪吟。云边来鹤影，风里度蝉音。

竹瘦同诗骨，山青系客心。此衷原不昧，物欲漫相侵。
梅初破蕊
陈著（宋代）

朔风惊晓雪花乾，尽力寻梅不道寒。
万事不如初见好，一枝全胜满园看。
柳絮
何景福（元代）

风搅晴空日色和，柳花故故恼诗魔。绣床渐觉香毬满，渔艇初疑雪片多。

随意飞来无定著，捲春归去欲如何。颠狂到底风流在，又化浮萍漾绿波。
约金确然不至
朱松（宋代）

门前北风裂我襦，知君未能出僧庐。忍看烟雨冻梅肤，南枝北枝香欲无。

可无一杯相煖热，道人酒熟不用沽。区区濡沫浪辛苦，安得共似江湖鱼。
张司封泗上春运
杨杰（宋代）

经纶才术致唐虞，暂出东南总转输。德教久为诸郡法，国家何转十年储。

清风继世留淮甸，和气先春入汴渠。不日召归调鼎鼐，一封天上紫泥书。
次韵周朝宗六月十日泛湖
周邦彦（宋代）

君才切玉刀，一举成两段。
我如抟沙砾，放手辄星散。
传闻紫贝阙，薜荔充帷幔。
楚吟尚多亡，君诗补其半。
登乐游原春望书怀
张九龄（唐代）

城隅有乐游，表里见皇州。
策马既长远，云山亦悠悠。
万壑清光满，千门喜气浮。
花间直城路，草际曲江流。
凭眺兹为美，离居方独愁。
已惊玄发换，空度绿荑柔。
奋翼笼中鸟，归心海上鸥。
既伤日月逝，且欲桑榆收。
豹变焉能及，莺鸣非可求。
愿言从所好，初服返林丘。
塞下曲
张蠙（唐代）

边事多更变，天心亦为忧。胡兵来作寇，汉将也封侯。

夜烧冲星赤，寒尘翳日愁。无门展微略，空上望西楼。
和马粹老四明杂诗聊纪里俗耳十首 其四
舒亶（宋代）

箔蚕迎豆熟，江雪伴梅消。抵虎螯经夏，跳沙蛤趁潮。

酒罂双印贵，药肆万金饶。未觉西风远，三溪好采樵。
从军行
骆宾王（唐代）

平生一顾重，意气溢三军。
野日分戈影，天星合剑文。
弓弦抱汉月，马足践胡尘。
不求生入塞，唯当死报君。
偈二十七首 其十二
释守净（宋代）

不用立雪庭下，不用断臂师前。须信当人分上，已与佛祖齐肩。

会得朝打八百，不会暮打三千。
宫词二首 其二
许棐（宋代）

同入宫来几许人，因何遣妾护长门。云鬟半脱香腮瘦，却爱菱花镜子昏。
游龙光寺
胡大成（宋代）

香宇依空结，虚轩傍水开。
沙明鸿影度，迳静竹风来。
午磬传清梵，晴花点绿苔。
寥寥人境外，宴坐送余杯。
女冠子 其一
温庭筠（唐代）

含娇含笑，宿翠残红窈窕，鬓如蝉。寒玉簪秋水，轻纱卷碧烟。

雪胸鸾镜里，琪树凤楼前。寄语青娥伴，早求仙。
寄开化李令光四首 其一
程俱（宋代）

我行阡陌间，苗麦已复青。茅茨间新槁，鸡犬有和声。

不见吏索钱，田家得其生。鸡犬亦肥字，不遭无事烹。

于斯可观政，岂在赫赫名。父老亦相语，驩然就春耕。

官租及时了，卒岁乐无营。
新定感兴五首 其二
范仲淹（宋代）

山水真名郡，恩多补谏官。中间好田锡，风月亦盘桓。
雨后
吾丘衍（元代）

小桥一夜生春水，得意鸬鹚弄浅深。却喜东风爱颜色，细吹不遣落花沉。
诗一首
刘光祖（宋代）

岭似颓城野日荒，关留遗迹界金房。
蜀人初向京西道，是处为家莫断肠。
诸公载酒贺余休致水村农卿有诗次韵
刘克庄（宋代）

指法金针不许窥，笑他贫女织寒机。
谪仙曲奏调羹赐，之问诗成夺锦归。
论定会盼银信召，眷浓漫妒玉环肥。
溪边鸥鹭偷相语，只怕先生又下矶。
落叶
周端臣（宋代）

西风不管鹊巢寒，成阵飘来响更乾。
最是山房秋思客，梦回疑作雨声看。
送晦翁十首
王阮（宋代）

灵台一似大圆镜，妍丑自分吾不知。
秋杀春生天道尔，先生喜怒一何私。
送王懋纶佥宪还蜀
石宝（明代）

峨眉山，锦江水，送君西南几千里。秋光如画当马头，江草江花何靡靡。

鸣驺夹道惊山人，玉堂霏屑冰霜新。丈夫得志横四海，焉得独守蓬瀛春。

当时李杜亦落落，山川尚拟藏精神。今人古人车迹多，豪华过眼东流波。

及时肝胆报明主，跃马食肉亦不颇。君看孔明庙前柏，铜柯铁干犹嵯峨。

不然托体金銮坡，朝朝染翰宵鸣珂。萤流电瞥亦顷刻，奈此日近清光何。
闺夜
祝百五（清代）

绿篝香袅烛花迟，倦眼朦胧酒醒时。心怯夜寒浑不寐，隔邻吹彻玉参差。
西郊有地名钓鱼台金主游历处
公鼐（明代）

花石遗京入战图，燕门衰草钓台孤。
不知艮岳宫前叟，得见南兵入蔡无？
望江南 寄东皋冒巢民先生并一二旧游十首 其二
陈维崧（清代）

如皋忆，忆得暮云天。著醋红蛏经酒脆，带糟紫蛤点羹鲜。

日日醉花前。
金山作
董应举（明代）

南条一线自峨岷，拆楚分吴划到天。
独有妙高台上月，不为南北隔风烟。
壬子春罗端长赠别
王炎（宋代）

忆昔始相识，公归自中都。时方擢上第，绿发青衫纡。

论交兄弟间，意气和笙竽。瑰文得要揽，快语相为娱。

一别间何阔，流年走旸乌。高情自浩浩，风骨乃仙癯。

顾我蒲柳姿，雪霜凝鬓须。回思鸿雁行，泪落衣袖濡。

相逢慰栖迟，此道评精粗。稔闻充素蕴，诸老推通儒。

又知治剧县，民瘼删繁须。清才为世用，洗目亨天衢。

监州尚小试，称屈非超踰。叩门喜重来，新诗遗明珠。

倾倒念有陈，草具陪觞壶。自愧学不讲，议论无根株。

殷勤谢雅贶，披索中肠枯。壮志已怆悢，俗情厌崎岖。

正须心所欣，日与镌迂愚。奈何复作远，揽袂还踌躇。

公犹寄异邦，同是江南区。但虑怀与安，久客非良图。

终当念坟墓，速归三径芜。昨言亦云然，岁寒勿盟渝。
瞿公子元錥将往桂林不得达而归赠之以诗
顾炎武（明代）

不成南去又东还，行尽吴山与越山。
万里一身天地外，五年方寸虎豺间。
厓门浪拍行人舸，桂岭云遮驿使关。
我望长安犹不见，愁君何处访慈颜。
苏幕遮 夏日荷亭即事
庄盘珠（清代）

水亭开，槐昼永。贪看游鱼，又怕危栏凭。响雨欲来风片紧。

红藕花梢，无数蜻蜓影。

瓦松明，阶藓润。泻玉溅珠，不许圆荷定。一霎凉云还卷尽。

梧叶含秋，帘角斜阳冷。
依韵和张姑夫主簿
晁说之（宋代）

即今时节总堪悲，寒食仍多雨意垂。
几处垅头飘断纸，谁家碑额仆盘螭。
江湖鱼糁聊为客，儿女米团难疗饥。
即见胡尘都扫尽，张公诗思更温其。
和仇雄川幽居十咏 其三 读史
任环（明代）

淳风悲日短，天意竟何如。怕到浇漓处，令人长叹吁。
雍丘晚行
李孚青（清代）

亭亭落日马蹄忙，两岸荆榛过外黄。岚气渐逢迷草木，烟村又见下牛羊。

郑当时去谁留驿，范史云贫尚有乡。惆怅昔贤遗迹杳，青山无尽路茫茫。
敬谢章泉赵昌甫二十韵
赵师秀（宋代）

耆旧半凋落，在者如晨星。
与翁别豫章，十见草木青。
人生几堪别，梦寐生羽翎。
迢迢玉溪波，近昨尝再经。
携家事多难，所至那得停。
山中空望来，日夕不掩扃。
岂独负兹约，尺书亦沈冥。
逢人问消息，但喜言康宁。
堕来两卷什，一以慰飘零。
感此故意弘，不我迹以形。
文章出晚岁，字画犹壮龄。
诵之西湖滨，惊动孤山灵。
翁卷游崆峒，一已烦邮铃。
幸翁良未衰，吾党存典刑。
遥闻曾入郛，谅为韩与丁。
郡斋待且久，几宿涧上亭。
今春少晴时，涧水应泠泠。
归来安稳否，董风入林坰。
愿言爱玉骨，逍遥卧殊庭。
会面虽未期，忽聚江湖萍。
赠华山游人
毛女正美（唐代）

药苗不满笥，又更上危巅。回首归去路，相将入翠烟。

曾折松枝为宝栉，又编栗叶代罗襦。

有时问却秦宫事，笑撚山花望太虚。
赋得霜叶红于二月花得霜字
赖世观（清代）

一望红如许，枫林叶染霜。百花输艳色，二月逊新妆。

映日疑脂抹，飘风似火扬。吴江波正冷，蜀道锦成坊。

绝胜桃源丽，还超杏苑光。停车堪坐爱，疏影异群芳。
林间睡起
王守仁（明代）

林间尽日扫花眠，只是官閒愧俸钱。门径不妨春草合，齐居长俸晚山妍。

每疑方朔非真隐，始信扬雄误《太玄》。混世亦能随地得，野情终是爱丘园。
天宝洞天
赵善括（宋代）

扳缘石磴入青冥，雾廓云开万象清。
夭娇老杉龙欲舞，纵横卧石虎方狞。
二仙昔被桃源误，四皓今余橘隐情。
拟入清都真洞府，一帘寒溜隔飞琼。
满庭芳
仇远（元代）

寒食无情，阳春如客，晚风落尽繁枝。落红堆径，小槛立移时。乐事不堪再省，吴乡远、愁思依依。谁家燕，斜穿绣幕，轻惹画梁泥。

还知。人寂寞，殷勤软语，来说差池。怕王孙归去，芳草离离。倚翠屏山梦断，无心听、啼鸟催归。何时向，溪流练带，一舸载鸱夷。
陌上郎·西津海鹘舟
贺铸（宋代）

西津海鹘舟，径度沧江雨。双舻本无情，鸦轧如人语。
挥金陌上郎，化石山头妇。何物系君心，三岁扶床女。
溪桥散步
秦奭（明代）

老去观书兴易阑，绿阴清昼况多闲。杖藜扶我溪头步，看尽湖南十里山。
赠张潜道
秦观（宋代）

张生何为者，落魄不自拘。
独携三尺琴，笑别妻与孥。
一来泊吾里，忽已月再虚。
朝游故人馆，暮止佛子庐。
虽无食羹余，所乐常晏如。
我欲有所进，生闻勿烦纡。
君子闲有道，不专块然居。
无道只深适，呜戏亦已愚。
愿生脱尘鞅，从我沧海隅。
有僧坐岩中已三年诗以励吾党
王守仁（明代）

莫怪岩僧木石居，吾侪真切几人如？经营日夜身心外，剽窃糠秕齿颊馀。

俗学未堪欺老衲，昔贤取善及陶渔。年来奔走成何事？此日斯人亦起予。
时宰生日乐章七首 其二 忠贯日章第二
周紫芝（宋代）

六亲和，孝慈不出。国道昌，忠臣不立。韪公节，秋霜栗。

繄公忠，贯白日。河洛腥，黄雾塞。枭獍鸣，群奸集。靡它而从中不沐，忠臣饮气义士戢，主左与左公不屈。

茫茫沙漠万里天，渺渺归船海中楫。公之归，天为悦。

愿寿公兮报公节。
百法庵次载叔韵 其七
韩淲（宋代）

潮上钱塘海舶行，片帆攲侧度空明。颠风骇浪时常事，三老长年未必惊。
谢吕禹平惠玉鞭粉团花
祝允明（明代）

花开根至梢，素朵附香条。流苏叠脂粉，眉钿簇琼瑶。

不逐紫骝马，空依翠鬓翘。予方理花事，先聘汝无骄。
【双调】水仙子_维扬遇雪芦
张可久（元代）

维扬遇雪
芦汀渐渐蟹行沙，梅月昏昏鹤到家，梨云冉冉蝶初月。透朱帘敲翠瓦，莫吹箫不必烹茶。玉蓑衣人堪画，金盘露酒旋打，预赏琼花。
道院即事
炉中真汞长黄芽，亭上仙桃绽碧花，吟边苦茗延清话。玄玄仙子家，小舟横浅水平沙。芳草眠驯兔，绿杨啼乳鸦，门掩青霞。
无题四首
李商隐（唐代）

来是空言去绝踪，月斜楼上五更钟。
梦为远别啼难唤，书被催更墨未浓。
蜡照半笼金翡翠，麝熏微度绣芙蓉。
刘郎已恨蓬山远，更隔蓬山一万重。

飒飒东风细雨来，芙蓉塘外有轻雷。
金蟾啮锁烧香入，玉虎牵丝汲井回。
贾氏窥帘韩掾少，宓妃留枕魏王才。
春心莫共花争发，一寸相思一寸灰。

含情春晼晚，暂见夜阑干。
楼响将登怯，帘烘欲过难。
多羞钗上燕，真愧镜中鸾。
归去横塘晓，华星送宝鞍。

何处哀筝随急管，樱花永巷垂杨岸。
东家老女嫁不售，白日当天三月半。
溧阳公主年十四，清明暖后同墙看。
归来展转到五更，梁间燕子闻长叹。
蝶恋花
黄裳（宋代）

俄落盏中如有恋。盏未干时，还见霜娥现。说向翠鬟斟莫浅。殷见此意应相劝。光景尤宜年少面。千里同看，不与人同怨。席上笑歌身更健。良时只愿长相见。
王均章画虞山图
周榘（清代）

中阳山人思超逸，图写江山用金碧。
沧海红尘几度飞，尚有人间留妙迹。
层峦万叠烟雾浮，禅宫道院当山头。
浮屠屹立遥汉外，危石正瞰清溪流。
平桥渡水西林去，草屋茅亭隔烟树。
童子携筇独鹤随，仙人背立溪桥路。
前山矗矗知几重，悬崖怒瀑飞晴虹。
渔舟影没汀树远，牧童声断江天空。
中阳妙手谁复拟，咫尺依稀如万里。
仙岩有路疑可到，便欲振衣凌拂水。
君不见吴山吴水南海堧，随闇老人留七年。
红桥画舫姑苏市，晚稻香粳湖上田。
江山千里总奇绝，我昔思归情惘然。
还君此画一长叹，花外声声啼杜鹃。
旅夜 其一
释文珦（宋代）

秋宵似岁长，旅馆更荒凉。灯暗鼠出穴，天寒虫近床。

羁栖弥岁月，老大易悲伤。幸有茅庐在，何为别故乡。
次韵袁升之游云寺鸿庆院山茶之什
蒲瀛（宋代）

年年花叶炫虚空，岁月循环十二宫。
对植霜天无赖碧，特开金地可耿红。
长春此闰何妨别，密雪交加有底同。
不必傅神呼赵老，君时元在典刑中。
兵乱后自嬄杂诗 其二十九
吕本中（宋代）

岁间值狂寇，曾此驻戈鋋。台沼馀春草，图书散野烟。

懒寻爱酒伴，愁起落花边。不忍登江阁，心随北斗悬。
洪都四景 其一 南浦朝云
韩雍（明代）

南浦楼前日未晖，白云片片自飞飞。河阳道路知何处，怅望京华犹未归。
吊梅二首 其一
周紫芝（宋代）

飞尽江南泣雨枝，韵高犹共雨相宜。洗妆只有唇红在，也胜桃花好面皮。
深甫往固陵
刘敞（宋代）

闻君异乡客，岁暮江淮间。山雪夜多兴，桂枝春可攀。

南风玩啙窳，浮俗矜游閒。安所弹长铗，何当问刀环。

天伦眉最白，子舍衣仍斑。勿学髡接舆，佯狂因不还。
送陈茂卿赴兴国教授
陆文圭（元代）

彭城陈师道，三州一学官。
高文曾苏敬，伟节章赵叹。
百世所斯曾，嫡孙承后山。
君材中梓漆，壤错榛与菅。
藻芹味苦淡，辄当梁肉餐。
莫终三釜养，竟堕一库寒。
荣枯数前定，出处身两难。
腐鼠或青冥，枳剌栖孔鸾。
升高足易蹶，恬处寝亦安。
逆君散花洲，西上卷雪滩。
皋比第一义，子佩正聚观。
士方从北学，音已变南冠。
俎豆哭疑朴，诗书味转酸。
何曾力不变，此道独追还。
金溪有陆叟，昔仕乾淳间。
忆秦娥
程垓（宋代）

青门深。海棠开尽春阴阴。春阴阴。万重云水，一寸归心。

玉楼深锁烟消沈。知他何日同登临。同登临。待收红泪，细说如今。
曹仁宪谨荣寿
郑祥和（清代）

当日儒坛领袖先，蒲轮捷贲出鸣弦。原丰舆颂周衢里，琅峤讴思遍陌阡。

仕路超群秋鹤立，官阶接踵晓莺迁。苍生久系胸间地，素志常忘郭外田。

淡水藻芹叨灌溉，紫陵松竹倍延绵。青灯续带耽书味，白昼垂帘契道缘。

别样聪明如雪净，几分严厉等霜坚。讲论要抉程朱粹，报最端推召杜贤。

健令廉能都绝俗，仁人慈惠本天然。降申洵是嵩灵毓，问亥应逢绛县传。

绕膝承欢兰并秀，齐眉合庆案相连。定知弧设重阳后，雅有花开晚节前。

泽布甘堂三十载，祥徵椿树八千年。莼羹微动琉璃盌，蓬饵初登玳瑁筵。

器量声名兼福命，文章经济又神仙。岁星此度瞻南极，翘首奎躔达斗躔。
寄题镇江宝墨堂
晁说之（宋代）

常润特令赐吴楚，从此钱氏政相宜。
江山阅世无今古，金石何年有合离。
小谏纵歌文史外，侍郎决策甲兵期。
只寻旧墨题新榜，念尔邦人肯扰之。
湖南午坐雨作归山堂共成四绝句 其二
张镃（宋代）

或拟香山或拟陶，有时无句只虫号。作诗藞苴犹之可，字写不成方是高。
秋华十咏次如山 其十 雁来红
邵宝（明代）

中秋月下堕红云，濯濯清波锦有纹。刚道雁来颜色好，更堪江上日初曛。
不赴宴赠丘妓
白玉蟾（宋代）

舞拍歌声妙不同，笑携玉斚露春葱。
梅花体态香凝雪，杨柳腰肢瘦怯风。
螺髻双鬟堆浅翠，樱唇一点弄娇红。
白鸥不入鸳鸯社，梦破巫山云雨空。
题王问画拾得像
弘历（清代）

色空作么生会，袈裟聊尔蔽寒。皤腹个中无著，哆口常自馀欢。

适遇传神子裕，底殊饶舌丰干。依稀向人欲语，云当作如是观。
寿徐仓使
黄垺（宋代）

四明山水远且清，秀气钟作千人黄。
南州高士真济美，天地正人涵中襟。
学问渊源派伊洛，文章典丽铿{径去彳加音}韺。
射策丹墀压群彦，声名一日蜚玉京。
粤从膴仕久扬历，政事所至皆有称。
雠较芸编上群玉，蕃宣茹水腾颂声。
凝旒简眷异俦正，追班文石焕郎星。
清规屹立朝誉振，儒术既行邦计赢。
论思献纳众所瞩，其奈宵旰怀远氓。
咨诹出揽澄清辔，肃持庾节赒列城。
视时敛散民食足，观风按察吏胆惊。
侧听赐环驲骑速，行看荷橐天衢亨。
节过清明才六日，欣逢吉梦叶长庚。
和气却随春气足，福星还并寿星明。
己闻好语日边至，莫辞烂熳罍觥。
自惭小草依松柏，臭味相投意甚真。
矢诗不但为公寿，八荒寿域更跻民。
墙东新圃
孔平仲（宋代）

平时乃粪壤，此日遣杷锄。岂徒植花卉，兼列果与蔬。

去家无百步，幽境若村墟。君公兹避世，聊慰忆荒庐。

春风寻细草，夜月倚高梧。穿垣置小户，直接东城隅。
江上逢春
张均（唐代）

离忧耿未和，春虑忽蹉跎。择木猿知去，寻泥燕独过。

惊花翻霁日，垂柳拂烟波。激意屡怡赏，无如乡念何。
翠蛟亭
新父（宋代）

断崖卷银涛，拍岸雪相溅。
去住本无心，曾向岷峨见。
寄徐生兼柬廉愚谷上人
虞堪（明代）

之子病来久，缘情多苦吟。经旬不会面，镇日废弹琴。

雨过江澄练，梅酸树合阴。文殊应在座，摩诘好论心。
六月二十日湖上四绝句 其四
刘摰（宋代）

浓云忽忽遍天围，四面凉风弄客衣。霹雳一声湖雨白，鱼儿惊没鹭狂飞。
自怡斋
黄玠（元代）

晏晏秋日晶，倚阑鱼乐时。云烟生远思，水木涵清晖。

田父肯见邀，家儿可言诗。如斯亦云足，幽偏得自怡。
第三龙湫
刘克庄（宋代）

绝顶谒龙公，森寒石作宫。
路盘青壁上，瀑泻白云中。
僧说闻雷出，人疑与海通。
几时阴晦夜，来此看拿空。
傍湖行观
吕南公（宋代）

十日不出门，厌闻水车声。昨来新雨足，耳外忽晏清。

步屧踏初霁，舒徐绕塍行。向时荼蓼处，荒秽略殄平。

青秧渐瀰漫，黑手益纵横。固知农趋时，岂特劝督明。

下士能致力，高天得无情。愿言成岁丰，庶免寇盗惊。
陈秀才问诗於余次韵赠之
戴表元（宋代）

秋半说诗秋又阑，觅从忘处更哦看。
不妨味熟心自悟，祗恐业哦身转寒。
窃木野风天倡和，崩溪怪石鬼镌刊。
扳君更上最高顶，莫羡千鑫游子鞍。
秋蛩
李学温（清代）

晚风淅沥雁流初，促织微吟在壁隅。碎剪秋声无觅处，淡烟横草露如珠。
兴京陪祭福陵
纳兰性德（清代）

龙盘凤翥气佳哉，东指斋宫玉辇来。
影入松楸仙仗远，香升俎豆晓云开。
盛仪备处千官肃，神贶乘时万马回。
豹尾叨陪须献颂，小臣惭愧展微才。
峡州楚塞楼
冯时行（宋代）

东南上流蜀之门，领略形胜斯楼存。
岷峨之西江发源，势如建瓴注平原。
出门顿息波涛喧，五溪七泽相吐吞。
蜿蜒纡余带城垣，山亦却立且踞蹲。
排青叠翠来庭轩，座隅仿佛闻清猿。
我来新律当正元，天地清夷日晏温。
主人延客开清樽，酒酣疏襟忽孤骞。
北望两京手可扪，感时抚事销客魂。
比闻狂酋如封豚，灰飞烟灭华夷分。
赤县神州宜细论，翠华几时驱育贲，
归挽天河洗乾坤。愿见从来中国尊，
老夫日拭双瞳昏。
丁收仲寺丞挽诗
蔡戡（宋代）

耆旧凋零尽，吾犹及此公。
典刑前辈近，气概古人同。
抵掌谈如在，掀髯笑已空。
堂堂宁复见，萧瑟九原中。
沁园春 赠括苍张希微号几庵
李道纯（元代）

不识不知，无声无臭，名曰希微。只道个便是，全真妙本，人能透得，即刻知几。闻法闻经，说禅说道，执象泥文都属非。君还悟，这平常日用，总是玄机。仍凭决烈行持。把四象五行收拾归。会两仪妙合，三元辐辏，一灵不昧，万化皈依。精气凝神，缘情返性，迸出蟾光遍界辉。形神妙，向太虚之外，独露巍巍。
经埋轮地
蒋冽（唐代）

汉家张御史，晋国绿珠楼。时代邈已远，共谢洛阳秋。

洛阳大道边，旧地尚依然。下马独太息，扰扰城市喧。

时人欣绿珠，诗满金谷园。千载埋轮地，无人兴一言。

正直死犹忌，况乃未死前。汨罗有翻浪，恐是嫌屈原。

我闻太古水，上与天相连。如何一落地，又作九曲泉。

万古惟高步，可以旌我贤。
知宗节使临渡江至金陵送蜡梅来
晁说之（宋代）

江北江南叠鼓催，清香清泪各徘徊。
知君清德用无尽，棹欲移时留蜡梅。
同顾状元玉文登瑞岩
张天翼（宋代）

迢迢何处觅仙关，翠竹苍崖夕照间。
倦鸟依依穿石磴，落花历历点苔斑。
春残几负悄霄约，首白宁辞绝壁攀。
乘兴相携遥蹑屐，一樽聊与赋青山。
满庭芳（邓州席上）
王以宁（宋代）

千古南阳，刘郎乡国，依约楚俗秦风。英姿豪气，耆旧知谈中。珰佩来从帝所，许洲花、潭菊从容。霜秋晓，凉生日观，极目送飞鸿。

主公。天下士挥毫万字，一饮千钟。醉高歌起舞，唤醒人龙。我自人间漫浪，平生事、南北西东。辞公去，寒眸激电，曾识小安丰。
读寒山子诗漫题十二绝 其三
董其昌（明代）

儒衣僧履道家巾，三教无依是此人。馀子纷纷立门户，长空不倩扫埃尘。
七夕奉怀洪文卿阁学 其二
许景澄（清代）

直北星躔变旦昏，锋车自此罄黄坤。日南烽火忧时泪，江表弦歌待士恩。

早识禁中需颇牧，暂令域外料曹孙。庙堂驾驭增新政，好待归朝借箸论。
寄我轩，为唐主敬贡士赋
张昱（元代）

人世有生皆我寄，看来造物亦儿戏。身为蝴蝶何关梦，饭熟黄粱自有时。

形影不烦相赠答，死生同是一希夷。浊醪到手能成醉，此趣陶潜或可知？
四料简·夺人不夺境
释正觉（宋代）

懒问谁持造化权，门前春事正暄妍。
雨晴花色明如锦，风暖莺声滑似弦。
中秋冯紫光过雷峰二首 其一
释函是（明代）

年光惊易过，忽忽又中秋。不见故人久，相携山径幽。

白云横岭路，黄叶断溪流。借问生涯事，百年谁短修。
送支使萧中丞赴阙
罗隐（唐代）

八年刀笔到京华，归去青冥路未赊。今日风流卿相客，

旧时基未帝王家。彤庭彩凤虽添瑞，望府红莲已减花。

从此常僚如有问，海边麋鹿斗边槎。
雨中酌君仪所送酒有怀
郭祥正（宋代）

冬雷知不密，地震复如何。海角晴明少，客心忧虑多。

白鸥欺浪舞，黄鸟挟春歌。幸有故人酒，门深掩薜萝。
和陈相之至日即事二首 其二
王庭圭（宋代）

南雪常时不到地，岭梅今与雪夤缘。渐添化国舒长日，更卜祥云大有年。

万木寒痴犹自冻，一枝疏瘦想堪怜。时听野老谈新政，坐竦诗肩夜不眠。
水调歌头 其一
刘过（宋代）

春事能几许，密叶著青梅。日高花困，海棠风暖想都开。

不惜春花典尽，只怕春光归去，片片点苍苔。能得几时好，追赏莫徘徊。

雨飘红，风换翠，苦相催。人生行乐，且须痛饮莫辞杯。

坐则高谈风月，醉则恣眠芳草，醒后亦佳哉。湖上新亭好，何事不曾来。
南浦篇
孟郊（唐代）

南浦桃花亚水红，水边柳絮由春风。鸟鸣喈喈烟濛濛，

自从远春对悲翁。此翁已与少年别，唯忆深山深谷中。
颂古七首
释胜（宋代）

借路经过无面目，因邪打正有拳头。
衲僧门下无干涉，徒用精金换得鍮。
行路难 其二
冯溥（清代）

少年结交意气豪，杯酒欢娱赠宝刀。出门一笑轻其曹，铭钟铸鼎等鸿毛。

白日晻暧不相待，霜刃绣涩沉光彩。无复伏波铜柱勋，空愁薏苡飞书在。

呜呼茫茫尘氛无要津，弃繻破浪属何人。
避地毗陵上王慥使君（时黄贼陷东阳公避地于浙右）
贯休（唐代）

至理至昭昭，心通即不遥。圣威无远近，吾道太孤标。

辛苦苏氓俗，端贞答盛朝。气高吞海岳，贫甚似渔樵。

庾亮风流澹，刘宽政事超。清须遭贵遇，隐已被谁招。

栗坞修禅寺，仙香寄石桥。风雷巡稼穑，鱼鸟合歌谣。

视事私终杀，忧民态亦凋。道高无不及，恩甚固难消。

大寇山难隔，孤城数合烧。烽烟终日起，汤沐用心燋。

勇义排千阵，诛锄拟一朝。誓盟违日月，旌旆过寒潮。

古驿江云入，荒宫海雨飘。仙松添瘦碧，天骥减丰膘。

似在陈兼卫，终为宋与姚。已观云似鹿，即报首皆枭。

尽愿回清镜，重希在此条。应怜千万户，祷祝向唐尧。
冷泉亭
朱继芳（宋代）

白猿弄清泚，秋入山骨冷。
老僧怯凭栏，忽失袈娑影。
谢呈寇相公召宴
魏野（宋代）

两度为霖六镇临，春残公暇宴棠阴。
周瑜辨乐宁妨醉，裴度谕兵不废吟。
五色诏书丹凤降，十香御酒翠娥斟。
野人每喜陪樽俎，三入唯愁阻访寻。
送黄明府自燕还楚任兴宁
黎民表（明代）

金门执戟已蹉跎，频自归心梦绿萝。五斗欲谋良夜醉，双凫遥向帝城过。

芳洲鹦鹉谁题赋，楚客衣裳旧制荷。想到庾楼还骋望，五云宫阙故人多。
菩萨蛮
张光纬（明代）

乱村烟柳东风急。浪花浮动扁舟叶。双桨趁波平，家山隔岸迎。

闺中思万里，暗卜灯花喜。今夜月初昏，春深深掩门。
相和歌辞。祠神歌。迎神
王睿（唐代）

蓪草头花椰叶裙，蒲葵树下舞蛮云。

引领望江遥滴酒，白蘋风起水生文。
跛乘跛
王跂（明代）

长涂骑驴人，行步何坎轲。
岂惟驱不进，趷蹶屡欲堕。
经过顾语之，自行何不可。
策此且乘危，安得足尚裹。
其人指足言，畜疾则如我。
君知行者蹇，不知蹇者<九左>。
吾为笑绝缨，请以小喻大。
齐桓中主才，仲父膺衽左。
刘禅呆孺子，诸葛延王火。
苟能驭骐骥，千里致安坐。
君跛无奈何，奈何跛乘跛？
村晚闲步
刘得仁（唐代）

缓步出居处，过原边雁行。夕阳投草木，远水映苍茫。

野寺同蟾宿，云溪劚药尝。萧条霜景暮，极目尽堪伤。
水调歌头·帝念重湖远
章斯才（宋代）

帝念重湖远，使者选清强。关西夫子人杰，搅辔出鸳行。熊楚一天坐镇，虎节三台更历，号令肃秋霜。褰帷间风俗，原隰总生光。瞻南极，朝北斗，酌霞觞。潢池息浪奏凯，筹饷属萧张。一点眉间多，一札日边有诏，香案侍东皇。岁岁蓬壶宴，好景对枨黄。
晚步城南
姚燮（清代）

沙原接衰草，远望如雪痕。斜日暂及照，水烟缘之昏。

大城黯将夕，地气先沄浑。风头向西山，下鸟追上云。

云鸟去苍莽，客意孤逡巡。适行随所休，少憩坡树根。

乱叶间青赭，衣上吹纷纷。
题谢氏一勺轩
杨维桢（元代）

一勺水，不满斗。
我吸之，勺在手。
上连天津尾，下泄海焦口。
主人上，小池凿；吾蔀青，天纳牖。
吾铁崖道人韪之曰：有人悟此环，云梦吞八九。
赋友授徒
赵友直（宋代）

孤竹清风迥，尼坛化雨淋。
群英公乐育，何必羡华簪。
晚起
刘攽（宋代）

黄昏就枕日午眠，入春夜短常独然。不嫌时世欲无觉，每为身谋私自怜。

梦为嘉鱼潜九渊，梦为飞鸟翔高天。喜来寝觉了不辨，安知此兴非神仙。
枞山祠梳洗楼
孙应时（宋代）

山川楚男六千里，云雨阳台十二峰。
神女可无哀郢意，强教梳洗为谁容。
简江二十丈
李处权（宋代）

旅泊桐庐郡，溪山过所传。
稍宽游子恨，知有丈人贤。
水落鱼虾聚，林疏橘柚悬。
淹留拚宿醉，卧扣月中船。
长桥望湖
陈著（宋代）

太湖缺处束为桥，总把吴中景物包。
去百里閒山独立，跨三州地永平交。
古亭休说曾垂钓，长剑何妨更斩蛟。
欲觅鸱夷无处所，如今只自网船抛。
座主赠司徒侍中宣献公挽词五首 其四
胡宿（宋代）

凤德衰何早，蛇年谶有开。敛衣班上衮，悯册贲中台。

缘鹄空存饰，骑箕不下来。栋隆今已折，侨压可胜哀。
春寄尚颜
齐己（唐代）

含桃花谢杏花开，杜宇新啼燕子来。好事可能无分得，

名山长似有人催。檐声未断前旬雨，电影还连后夜雷。

心迹共师争几许，似人嫌处自迟回。
游长干留寄聪公
张弋（宋代）

僧去寻芳草，客来看落花。
就斋槃乞菜，借水鼎煎茶。
日炙春无色，风吹天有沙。
欲回成再住，此意问林鸦。
游齐山寺
杨询（宋代）

金刹岧峣挂断霓，岛云沮洳暗窗扉。江风晓定钓人出，山月夜高禅客归。

径畔芭蕉曾有喻，庭前柏树本无机。我来重见当时叟，纸帐松房补衲衣。
寄盐城舍弟得书言岁大稔兼求作夫子庙记
刘敞（宋代）

海邑近蟠桃，铜章肯许劳。公田都种秫，霜蟹餍持螯。

宫庙比洙泗，弦歌通掾曹。想多记石柱，非复笑牛刀。
咏史
张玉娘（宋代）

珠易佳人胜阿娇，香尘微步独怜腰。危楼花落繁华尽，总付春风舞柳条。
丁丑秋八月随鉴亭家兄监修尊经阁有感二首 其一
安昶（清代）

高阁临霄久不开，断碑风雨独徘徊。只今重葺宫墙日，倍想当年梁栋材。

瞻拜圣经同日月，摩挲礼器象云雷。登临平揖龙山塔，恍见奎光接上台。
正月词
张耒（宋代）

红梢一夜樱桃雨，帘卷晓晴鸲鹆语。
帘旌细浪滚东风，迎得春归与为主。
玉手娇慵添绣线，栏下菖蒲近相见。
云屏晓睡翠翘横，楼上寒时正五更。
冬至二首 其二
薛瑄（明代）

万古天开只此时，却怜春意正如丝。群生已向无中见，一气还如静处移。

匝地寒风徒凛凛，行天化日渐迟迟。吾心欲说知何似，静里仍含未动机。
感兴二十七首 其二
方一夔（宋代）

婉婉马上女，两颊莹寒玉。弓弯敲镫踏，侧立纷相逐。

借问谁家儿，近出常山族。儿家昔鼎贵，煌煌什朱毂。

父亲守常山，忽值胡马蹙。起义功不成，巢倾卵亦覆。

妾身转流落，岁久无钱赎。欲去无缘由，安得南飞鹄。
念奴娇·银塘江上
史浩（宋代）

银塘江上，展鲛绡初见，长天一色。风拭菱花光照眼，谁许红尘色积。转盼冯夷，奔云起电，两岸惊涛拍。振空破地，水龙争喷吟笛。客有步屧江干，胸吞奇观，寄英词元白。素壁淋浪翻醉墨，飘洒神仙踪迹。好待波匀，横飞小艇，快引香筒碧。烟消月出，不眠拚了通夕。
食鳆
孔平仲（宋代）

风流东武鳆，三月已看花。及冬稍稍盛，来自沧海涯。

味腴半附石，体洁不藏沙。被之以火光，何幸挂齿牙。

一举连十头，不复录鱼虾。海物类多毒，惟汝性则佳。

清水洗病眸，七九为等差。况今咀其肉，课效想更加。

刘邕最可怪，辛苦剥疮痂。
颂古六十二首 其四十二
释清远（宋代）

擘开华岳连天色，放出黄河到海声。瞎驴死后蒿枝折，大地如今有几人。
春山道中与唐仲暹辈分韵得迟缸二字
李昱（明代）

莫春之初行乐时，青衿济济亦追随。酒因爱客传杯数，诗欲惊追得句迟。

溪柳线垂将雾绾，野花红落倩风吹。閒中景物千金直，休使徵贤使者知。

杖藜三月青山路，风景真如濯锦江。在树啼来黄鸟对，隔溪飞去白鸥双。

旧题僧寺诗连壁，新酿田家酒满缸。寄语朝端故追道，归欤已觉寸心降。
竹轩
沈辽（宋代）

古人爱修竹，潇洒临幽轩。劲节有高致，清声无俗喧。

春日斗锁碎，秋风撼琅玕。谁知渭川富，千亩可悬冠。
谢赵菊泉来会于范晓村家
陈著（宋代）

虎林唐姥岭，牛淖范公亭。
不是义高古，谁能行戴星。
开尊春酒赤，对榻夜镫青。
说到閒关处，令人心有铭。
南乡子·画鸭懒熏香
晏几道（宋代）

画鸭懒熏香。绣茵犹展旧鸳鸯。不似同衾愁易晓，空床。细剔银不怨漏长。
几夜月波凉。梦魂随月到兰房。残睡觉来人又远，难忘。便是无情也断肠。
好事近 其十二
陆游（宋代）

秋晓上莲峰，高蹑倚天青壁。谁与放翁为伴，有天坛轻策。

铿然忽变赤龙飞，雷雨四山黑。谈笑做成丰岁，笑禅龛榔栗。
春夜
方岳（宋代）

酒不能多诗又尘，栏干月午夺何春。
天寒莫到海棠瘦，一夜东风吹倒人。
嘉禾道中
乔亿（清代）

扁舟入于越，回首望句吴。草树裴休宅，风烟范蠡湖。

渔歌争晚渡，桑妇有蚕租。旧事沧波逝，何人识霸图。
南陌
穆修（宋代）

南陌一雨后，东风三月天。
残花乱芳草，轻絮散春烟。
景色真愁绝，欢悰重弃捐。
伥伥有馀恨，醽醁讵能蠲。
应百里李天益来求作奉川十咏似之·虚白观
陈著（宋代）

庭中说法有龙听，龙去庭空水一汀。
独有亭亭岁寒柏，不知人世自青青。
十月旦尚暖用夹公服二月初吉雪寒甚服单
楼钥（宋代）

尚暖先添夹，方寒却用单。
不惟春料峭，况值雪飞翻。
但欲朝仪肃，难求已分安。
衣囊如欲懒，归去老江干。
开禧丁卯制置使叶宝文团结淮西山水寨四十七处绘图见示
孔盖（宋代）

专阃威名仰四驰，韬钤秘钥快图披。守江不若守淮险，御敌何图料敌奇。

棋墅无惊惟太傅，风寒能护是良医。投鞭那有流堪断，屹立长城报主知。
水调歌头（题蒲圻景星亭上慕容宰）
卢炳（宋代）

华亭新伟观，胜地得高雄。凭栏徒倚要眇，万里景无穷。好是江流萦绕，那更云天舒阔，叠嶂倚晴空。眼界无尽藏，怀抱有清风。

主人贤，开绮席，泛金钟。放怀一笑，许我满酌醉颜红。只恐玺书即下，促起飞凫东去，行作黑头公。还记今朝客，曾待一杯同。
晓渡汉江
鲍桂星（清代）

江声含早秋，楚色暗朝雨。双桨入烟中，微闻凫雁语。

青山隐楼阁，芳草失洲渚。遥问汉阳城，濛濛在何许。
万年欢
苏氏（宋代）

日暖霜红，画戟门开，锦筵歌振梁尘。正是慈闱熙熙，庆诞佳辰。象服鱼轩灿烂，喜高年、福禄长新。承颜处，朱紫相将，更兼华胄诜诜。家声未论王谢，有禁中颇牧，江左机云。雁字鸳行，雍容高步金门。况有子孙侍列，拥阶庭、玉洁兰薰。持芳醑，满酌瑶觞，竞祝遐寿千春。
题虎丘山西寺
朱长文（宋代）

王氏家山昔在兹，陆机为赋陆云诗。

青莲香匝东西宇，日月与僧无尽时。
病起步至湖亭三首 其二
周紫芝（宋代）

薄罗初欲换单衣，社肉裁分燕又归。唤得春来却催去，满庭红雨杏花飞。
和安之谢伯康君实见访
范纯仁（宋代）

眉寿当安逸，炎蒸倦往还。二难俱命驾，三径始开关。

清论应更仆，新诗特解颜。冥冥双雁序，为叟下云间。
观麦
申佳允（明代）

雨霁新晴湿野田，花城十里麦秋天。微官羞列循良传，大有应书太史篇。
皇帝致斋 其二
许及之（宋代）

一夜飞花满帝城，晓看玉殿月笼明。紫宸拜舞山呼了，都道郊天管定晴。
次前人韵以寄
陈著（宋代）

流俗谁能问故知，殷勤书信驿同驱。
古心地老天荒日，閒意风来月往时。
交一臂閒机尚失，隔千里外会难期。
从今要识相思瘦，认取青山槁木枝。
感兴二十七首 其十八
方一夔（宋代）

雅道久绝响，遗诗邈谁继。烈士死无意，古风未沦替。

后来何足道，翕翕逐声势。一朝有蹉跌，鸟散鱼深逝。

万物有殊性，小大各为计。松柏生高冈，不肯附萝薜。

世路不可回，吾自寻吾契。
得许六书
宋庠（宋代）

车笠论交夙契深，文麒江海获归音。
流光过隙偏惊驷，危睫沾衣不为琴。
甯扣几劳歌白石，庄昏犹欲注黄金。
无因一答瑶华问，南国洪乔牍易沈。
句
李颙（明代）

黯䨴重云阴，碎棱震雷咤。
题蔡氏丛桂堂
魏了翁（宋代）

谁衔鹫峰种，托根蔡氏堂。
勿夸郄林枝，未说燕山芳。
君看湘江上，千载留晶光。
但当护根本，岁晚搴幽香。
扇子诗
李石（宋代）

月下九九仙，云间七七泉。
唤起吹箫子，跨鹤飞上天。
田家
赵崇嶓（宋代）

鸡豚白酒乐丰年，饱即高眠不问天。
少长有恩相尔汝，淳风应似伏羲前。
谒龙阳尉青公祠
陈洪谟（明代）

江乡谁构此堂新，香火春秋荐藻蘋。当日孤忠陈大义，百年残喘沐深仁。

史鳅既死尸犹谏，东野虽贫业不沦。宦辙底今多厚禄，几人行政为疲民。
寄赠张南卿兼答文篇之贶时南卿在鄱阳
严羽（宋代）

君不见邯郸轻薄少年儿，斗鸡走狗长相随。忽然失意向杯酒，走剑相看死何有。

君不见关西大姓多侠徒，结客如云倾五都。一朝金尽人事改，昨日交朋竟谁在。

我笑悠悠世上人，须臾反复非情亲。拂衣便欲沧海去，但许明月随吾身。

张侯为人心事好，使我一见喜欲倒。交友如君未易逢，相逢恨不相知早。

相知虽早亦何为，气豁神倾在一时。君知海内刘玄德，我识弘农皇甫规。

昨来赠我琼瑶作，把酒高吟意寥廓。色动曹刘侧耳听，魂归万古开冥漠。

故人一别两何如，无限风期记素书。千里神交如咫尺，相思谁道隔江湖。
洞仙歌·咏黄葵
纳兰性德（清代）

铅华不御，看道家妆就。问取旁人入时否。为孤情淡韵、判不宜春，矜标格、开向晚秋时候。
无端轻薄雨，滴损檀心，小叠宫罗镇长皱。何必诉凄清，为爱秋光，被几日、西风吹瘦。便零落、蜂黄也休嫌，且对依斜阳，胜偎红袖。
曲阜晚眺和朱竹垞韵
刘芳躅（清代）

孔庭释菜后，携客步莓苔。牺象汤孙彻，金丝鲁殿开。

牲碑工拓汤，蓍草马䭾回。愧少《春秋》癖，言旋罢讲台。
颂一百则
释重顯（宋代）

卢公付了亦何凭，坐倚休将继祖灯。
堪对暮云归未合，远山无限碧层层。
江皋见菊
邵棠（宋代）

往事东随縠水流，诗人虚负一番秋。黄花不入渊明兴，流落西风古渡头。
寄韩卷院南涧常伯之子
姜特立（宋代）

每思南涧一凄然，不见风骚二十年。
子厚犹能记先友，审言且喜有家传。
蜩螗声乱无遗响，山水人亡有绝弦。
海内可能无法眼，直须参取祖师禅。
次韵和卢先辈避难寺居看牡丹
王驾（唐代）

乱后寄僧居，看花恨有馀。香宜闲静立，态似别离初。

朵密红相照，栏低画不如。狂风任吹却，最共野人疏。
书怀呈江阴军
裴若讷（宋代）

男儿忧道不忧贫，匣有焦桐箧有文。却访姑苏台下隐，满船明月一溪云。
木兰花慢 奉送节使贤侯分帅谯军，兼简仲季
王恽（元代）

壮东南一柱，分＊寄，事非轻。见雨露思纶，河山带＊，勋府元盟。依依汴＊杨柳，甚一朝、光彩动旗旌。晓日千梁浮＊，春风百雉严城。临轩鼙鼓正凝情。忠孝旧家声。看奕世功名，麒麟高阁，宛转丹青。绿波北潭花影，又一年、春好是清明。彩袖一杯寿了，望中三楚云平。
次刘彦集木犀韵三首 其三
朱熹（宋代）

秋到寒岩桂树丛，小山吟罢思悲翁。不妨更作淹留计，占取人间十里风。
独吟（以下四首，俱悼亡姬作）
韦庄（唐代）

默默无言恻恻悲，闲吟独傍菊花篱。只今已作经年别，

此后知为几岁期。开箧每寻遗念物，倚楼空缀悼亡诗。

夜来孤枕空肠断，窗月斜辉梦觉时。
蝶恋花·画阁红炉屏四向
程垓（宋代）

画阁红炉屏四向。梅拥寒香，次第侵帷帐。烛影半低花影幌。修眉正在花枝傍。殢粉偎香羞一饷。未识春风，已觉春情荡。醉里不知霜月上。归来已踏梅花浪。
孔光
李覯（宋代）

王莽欲为先与草，董贤将过自迎门。
省中树木何闲事，却对妻孥不肯言。
洛中酬福建陈判官见赠
刘禹锡（唐代）

潦倒声名拥肿材，一生多故苦邅回。南宫旧籍遥相管，

东洛闲门昼未开。静对道流论药石，偶逢词客与琼瑰。

怪君近日文锋利，新向延平看剑来。
出郊劝农饭蔬于法石僧舍时方闵雨有无麦之忧因成八绝 其四
王十朋（宋代）

卖刀买犊慕龚遂，重谷务农思鲁僖。僚友共怀忧国愿，守臣非皱职田眉。
于朱玉峰太宰宅修会得匏字
湛若水（明代）

诸公青云器，鄙人长系匏。九载面石壁，烟霞与游遨。

知匪适时面，世网忽复遭。天官开胜会，满座皆贤豪。

人豪事自胜，蓬瀛何必高。作者已七人，伊予惭续貂。
满庭芳 其四 夜读史记，感事，兼怀范先生。前调前韵
李刚己（清代）

稷下人归，信陵客散，曳裾更欲何门。沟中断木，时至或牺樽。

南望邯郸旧道，悲风起、落木纷纷。知多少，卖浆屠狗，奇士老荒村。

悽魂。古亦有，杜邮剑斩，秦市车分。问螳僵雀拜，弋者何存。

倒挽银河下泻，洗不尽、怨渍冤痕。看公等，手携皓日，照破十方昏。
宿馀杭普救兰若同讷义二僧访法喜寺寻登绿野亭
张镃（宋代）

平生乐游观，几欲遍区宇。足力有限量，胜处空默数。

馀杭旧名邑，相距才步武。苏翁绿野咏，方册每欣睹。

朅来始经行，解担日蹉午。招提略憩倦，炉熏散云缕。

上人别累年，省识但能祖。应怜忧患迹，官路还踽踽。

将勤设瓜果，就荫指栅楰。少焉汤浴罢，作意访奇古。

相从到邻寺，儒宫换堂庑。揆昔列钟鱼，俄此登簋簠。

万法迭成坏，纷纷竞谁主。旋陟陂上亭，倾摧几风雨。

老柳不复见，危阑试凭俯。青山幸萦绕，宁暇问秦禹。

水流天接处，桑塍间蔬圃。种莲止坳塘，炊烟莽村聚。

咨嗟杂慰快，拟去还眷怃。一笑诗已成，驰奔遽忘苦。
江城子 月夜闻笛
沈佩（清代）

银河黯淡碧于流。数更筹。晚烟收。倚遍栏杆，无语思悠悠。

何处画楼吹玉笛，惊客梦，动离愁。

鬓云斜亸玉搔头。月光浮。上帘钩。丹桂凝寒，素影弄轻柔。

试问闺人知也未，风乍度，便悲秋。
奉檄往哭象山复会葬及归自金溪留宿本县仙乐
杨简（宋代）

膏露奚为降，传闻不偶然。
两晨呈瑞处，万叶绕炉前。
尝审如饴味，谁操动物权。
天权非远近，不可向人宣。
问梅
胡仲弓（宋代）

费尽工夫点缀春，暗香动处少人闻。
近来宫样梳妆巧，只要明珠不要君。
浣溪沙
韩淲（宋代）

湖海相逢更日边。槐风莲雨寿杯前。琴书图画水沈烟。共指金杯当儤直，不应彭泽尚回旋。今年初度想超然。
寄周廉彦
邹浩（宋代）

不见冰清几岁周，乘风举翮恨无由。濒江松竹三秋后，隐几情怀万事休。

险阻艰难空蚁斗，东西南北正萍浮。与君相好如兄弟，莫惜微言为置邮。
九曲杂咏
白玉蟾（宋代）

流水光中飞落叶，白云影里噪幽禽。
人间几度曾孙老，只有青山无古今。
瑞竹居
曹庭栋（清代）

压架香添滴翠新，背时残朽咤回春。烟枝风叶无多景，珍重栽培待后人。
兰州行
蒋薰（明代）

金城睥睨蔽旌旄，届注黄河深作濠。关门西通沙井曲，塞垣东绕摩云高。

汉家防羌赵营平，能逐先零使遁逃。至今皋兰绝毳窟，维舟铁柱铭功劳。

河间礼乐真龙种，梁苑词华落凤毛。炎衰无复灵光殿，金天观外生蓬蒿。

设网洪流鲂鱮泣，合围空碛虎狼号。将军已定天山箭，节度从容佩吕刀。

五泉不敢来饮马，哥舒休使战临洮。
登宣城郡楼仰谢公
吴龙翰（宋代）

翠屏四面敞阑干，谢老诗情不说官。
魂冷青山呼欲醒，吟声渗在石泉间。
春日李舍人宅见两省诸公唱和，因书情即事
张籍（唐代）

又见帝城里，东风天气和。官闲人事少，年长道情多。

紫掖发章句，青闱更咏歌。谁知余寂寞，终日断经过。
上元口号呈莫令三首
赵蕃（宋代）

令君忧乐与民同，灯火随时祝岁丰。
我亦颇怀归去乐，田蚕处处逐儿童。
景德中朝会十四
佚名（隋代）

金奏在庭，群后在位。
天威煌煌，乡明负扆。
高拱穆穆，弁冕端委。
盛德日新，礼容有烨。
读东汉外戚传
王鸿儒（明代）

金貂赫奕侍中家，恩托椒房宠莫涯。
连苑高楼临紫陌，倾城名妓按红牙。
君王自是光明烛，竖子终为顷刻花。
所惜覆车无戒者，青编常遣后人嗟。
木兰花
晏殊（宋代）

朱帘半下香销印。二月东风催柳信。琵琶旁畔且寻思，鹦鹉前头休借问。

惊鸿去后生离恨。红日长时添酒困，未知心在阿谁边，满眼泪珠言不尽。
日日亭午大风树杪忽见桃花一枝
耶律铸（宋代）

赢得夭桃衒丽姿，渐教开上最高枝。司花未必能为地，便是颓风欲起时。
滕王阁次韵刘允叔
戴复古（宋代）

消遣客怀寻胜事，酒杯诗卷得同携。
当年杰阁栖龙子，今日空梁落燕泥。
斜照浴红秋水上，好山横碧画栏西。
几人登览皆磨灭，唯有前峰压不低。
施崇宁寺马
苏辙（宋代）

南归闭门万事了，病卧常多起常少。
未用田间下泽车，何须枥上追风骠。
乡人记我少年日，滇马为致风前鸟。
三年伏枥人共怪，马不能言心可晓。
坐驰千里气蟠结，日食生刍空自笑。
主人自是箕颍人，谁复为送洮岷道。
支公惠眼识神骏，山下泉甘足芳草。
法流一洗百病消，翘足长鸣且忘老。
论董书绝句 其四
张照（清代）

冢中秃管已盈千，画被栽蕉廿七年。到此依然书不进，始知王质少仙缘。
瑞鹤仙 和丁基仲
周氏（宋代）

画楼帘卷翠。正柳约东风，摇荡春霁。缃桃雨才洗。

似妆临宝镜。脂凝铅水。云偏髻子。坠钗梁、羞看燕垒。

最堪怜，锦绣香中，早有片红飘砌。

闲记。琴弹古调，曲按清商，旧年时事。屏山画里。江南信，梦中寄。

感春浓怀抱，午酲初解，浅酌依然又醉。傍阑干、犹怯馀寒，倦和袖倚。
满江红（登楼偶作）
蒲寿（宋代）

楼倚虚空，觉人世、不知何处。人缥缈、半檐星斗，一窗风露。潮退缥平凫雁静，夜深月黑鱼龙怒。把清樽、独自笑余生，成何事。

尘埃外，谈高趣。烟波上，题诗句。这美景良宵，且休虚度。梦觉宦情甜似蜡，老来况味酸如醋。念儿曹、南北几时归，情朝暮。
游长宁公主流杯池二十五首 其十四
上官婉儿（唐代）

登山一长望，正遇九春初。结驷填街术，闾阎满邑居。

斗雪梅先吐，惊风柳未舒。直愁斜日落，不畏酒尊虚。
偈颂五十一首 其二十八
释道冲（宋代）

有一物，名不得，状不得，取不得，舍不得。突出天童拄杖头，倒用横拈无轨则。

戳瞎达磨鬼眼睛，靠倒临济白拈贼。
故友汤景文别六年乃十月甘一寻我松下临别见
徐瑞（宋代）

占气频翘首，青牛忽度关。
相看双眼碧，剧论寸心丹。
时俗容迟钝，交情见往还。
盟言天为听，万一莫辞难。
舟行崇德
陈必复（宋代）

落日挂征帆，西风客袂单。
灯明村店近，船重水程宽。
芦蓼作秋意，汀洲生晚寒。
钟声烟外寺，山色梦中看。
次韵泮宫直宿早秋四首
傅察（宋代）

新秋爽气溢长空，弦诵低昂月映栊。
济济青衿成鲁变，洋洋泮水咏洙风。
群儒篆刻空章句，百氏纷纭赖折中。
何日拔才空冀并，如今高誉满山东。
减字木兰花·快风消暑
周紫芝（宋代）

快风消暑。门近雨边梅子树。昼梦腾腾。急雨声中唤不醒。轻衫短箑。林下日长聊散发。无计医贫。长作云山高卧人。
分司北道留别监宪五首 其一
刘鹗（清代）

玉节光浮士气和，不须更问夜如何？湟中愿学赵充国，徼外当如马伏波。

要使蛮夷归礼乐，伫看岭海罢干戈。不烦主将多忧顾，笳鼓归来杂凯歌。
念奴娇 祀灶
王贞仪（清代）

行厨烟散，刚入夜、炊馀寒彻。爆竹邻家初竞响，正是交年节。

床脚烧灯，灰堆击帚，五祀辰方接。底需祈报，但教香水无缺。

不学致富阴家，刲羊供酒，叩祷纷烦热。饼豆一年惭一饯，言事凭君朝阙。

再拜尊前，非缘求媚，文字嗟薪积。封尘莫笑，爨火每自清洁。
李英才作墨梅于天庆观壁
袁说友（宋代）

小折霜林半壁间，春风日日付毫端。
秋高为借横斜影，留与吾师岁晚看。
奉和序翁先生从游西苑视谷
严嵩（明代）

行宫别殿接严宸，诏赐同游禁苑春。龙渚泛舟呼力士，御厨分苑辍饔人。

阳和茂对皇情豫，云汉昭回圣藻新。政以艰难知稼穑，共言鱼水喻君臣。
晚泊
释文珦（宋代）

烟生浦欲无，日暮潮初落。
客帆何处来，又近垂杨泊。
詹氏仁寿轩
洪适（宋代）

修竹林林贯四时，厖眉扶杖到期颐。子孙长忆当年事，留取轩楹客赋诗。
次韵酬国子生赵秀才四绝句 其四
王庭圭（宋代）

圣主方今举八元，何人复扫相君门。迂生曲士如丘垤，回首方知泰华尊。
静宜园二十八景诗 其二十三 香雾窟
弘历（清代）

夤缘萝薜烟，攀陟枫杉岭。樽俎千里遥，衣裳九夏冷。

漫嫌步屧劳，堪令心神屏。将谓最高处，更有无穷境。
念奴娇·吴山青处
刘仙伦（宋代）

吴山青处，恨长安路断，黄尘如雾。荆楚西来行堑远，北过淮堧严扈。九塞貔貅，三关虎豹，空作陪京固。天高难叫，若为得诉忠语。

追念江左英雄，中兴事业，枉被奸臣误。不见翠华移跸处，枉负吾皇神武。击楫凭谁，问筹无计，何日宽优顾，倚筇长叹，满怀清泪如雨。
代郡斋神荅乐天
元稹（唐代）

虚白堂神传好语，二年长伴独吟时。夜怜星月多离烛，日滉波吟一下帷。

为报何人偿酒债，引看墙上使君诗。
忆秦娥·晴空碧
曾觌（宋代）

晴空碧。吴山染就丹青色。丹青色。西风摇落，可堪凄恻。世情冷暖君应识。鬓边各自侵寻白。侵寻白。江南江北，几时归得。
山中 其八
方岳（宋代）

只合空山著此身，野猿骨相鹤精神。何关亲戚傥来物，自笑痴精向上人。

手可持杯宁是病，瓶犹储粟未为贫。公卿满壁非无画，不画公卿画钓缗。
壬寅日长至兀坐不出寄卢敬斋知州
曹伯启（元代）

少年挑闼思冬至，老境飘零怯岁阑。梅友为谁呈晚节，竹君空自傲清寒。

豪宗足食占云易，闾左无衣祷雪难。愁绪不妨添一线，醉闻儿女劝加餐。
过浦口和清字
查升（清代）

公路浦口浦水清，甘罗城外征人行。大河直下千万里，哀雁差人三两声。

南国浮云天际满，异乡秋草梦中生。侧身四望浑无尽，新月江关一片明。
怀东湖寺
齐己（唐代）

铁柱东湖岸，寺高人亦闲。往年曾每日，来此看西山。

竹径青苔合，茶轩白鸟还。而今在天末，欲去已衰颜。
春云怨 泛舟过显德寺逢友人同坐僧寮茶话
陈维崧（清代）

春山六幅。和山前春水，朝来齐绿。指点前村古寺，隔水经幡烟际矗。

竟买蜻蜓，斜穿略彴，摇皱溪梢一痕玉。隐隐钟声，迢迢僧语，风亚半墙竹。

遥青媚寺添幽独。意中人恰到，吟情倍足。小院松涛又将熟。

笑向空王，十载尘襟，一时尽沐。斜日归庄，落红成陈，依旧閒愁万斛。
寄兄弟
杜牧（唐代）

江城红叶尽，旅思倍凄凉。孤梦家山远，独眠秋夜长。

道存空倚命，身贱未归乡。南望仍垂泪，天边雁一行。
烛影摇红（寿声仲）
陈著（宋代）

双杏堂深，山明水秀潆洄著。稳铺心事做平生，不买颦眉错。是则苍髯白发。笑微微、朱颜自渥。一团春意，半隐风流，他谁能学。

六十年华，又从今起新花甲。葵榴初艳芰荷香，争赴开筵约。家庆真堪恣乐。碧瑶杯、须拚满酌。瑟琴声里，弟劝兄酬，儿歌孙拍。
寄丁学士
释简长（宋代）

想极南溟外，江轩草树秋。
浮生如寄梦，几夕是离愁。
仙馆间明月，星车背远流。
祇应西掖吏，时复望沧洲。
拟梅轩三首 其三
吴幵（宋代）

谁将蜜渍借微酸，小摘曾闻脩玉盘。争似江南风致在，瓶红初向绿阴看。
水调歌头 其五 对月有感
朱敦儒（宋代）

天宇著垂象，日月共回旋。因何明月，偏被指点古来传。

浪语修成七宝，漫说霓裳九奏，阿姊最婵娟。愤激书青奏，伏愿听臣言。

诏六丁，驱狡兔，屏痴蟾。移根老桂，种在历历白榆边。

深锁广寒宫殿，不许姮娥歌舞，按次守星躔。永使无亏缺，长对日团圆。
祥兴第三十三
文天祥（宋代）

南游炎海甸，沃野开天庭。
真龙竟寂寞，乾坤水上萍。
有怀聂尉五首
白玉蟾（宋代）

不是无知己，相忘独有君。
孤襟开皓月，往事付浮云。
送客出城
方一夔（宋代）

逐逐区中未了缘，此生飘泊是年年。片时枕上思归梦，万里江年送别船。

寒角吹残低戍火，暮鸦冲断远村烟。我行在处成诗话，点化尘凡即是仙。
游万里桥南刘氏小园
陆游（宋代）

佳园寂无人，满地梅花香。
闲来曳拄杖，腊月日已长。
朱桥架江面，栏影摇波光。
奇哉小垂虹，梦破鲈鱼乡。
汀鹭一点白，烟柳千丝黄。
便欲唤钓舟，散发歌沧浪。
可怜隔岸人，车马日夜忙。
我归门复掩，寂历挂斜阳。
岳州感古
洪良浩（清代）

吾祖分符地，今孙仗节来。阳春千室化，山浦百年哀。

片石新华屋，寒花旧钓台。欲招遗老尽，孤月与徘徊。
张道宗比部挽诗三首
文同（宋代）

忆在南岐日，于今十二年。
宦途聊邂逅，宾馆重留连。
正喜谋黄峒，俄惊葬圃田。
无由执行绋，徒尔泪如泉。
偶作
苏泂（宋代）

盘薄意无穷，藏修一亩宫。竹鸣知过雨，花动觉微风。

閒作诗如画，长思色是空。人言类摩诘，虽病有神通。
秋波媚 十四夜看灯
徐燮（清代）

春寒料峭雨初晴。云淡月华明。六街箫鼓，万家灯火，锦绣春城。

六徊渐觉霜华冷，禁漏报三更。归来小阁，瓶花冻水，梅影窗横。
山居五首
释子淳（宋代）

不恋白云关，家山撒手还。
玉炉香旖旎，石辜水潺湲。
庭树烟笼合，窗轩雨洒斑。
经行及坐卧，常在寂寥间。
赠黄任道
强至（宋代）

辞源浩荡输沧海，笔势飘飖薄紫霞。
公府荐才犹未试，士林沦滞不须嗟。
相逢转更开怀抱，一跌何尝挂齿牙。
文帝欲兴三代治，可容贾谊在长沙。
海上作
宋务光（唐代）

旷哉潮汐池，大矣乾坤力。浩浩去无际，沄沄深不测。

崩腾翕众流，泱漭环中国。鳞介错殊品，氛霞饶诡色。

天波混莫分，岛树遥难识。汉主探灵怪，秦王恣游陟。

搜奇大壑东，竦望成山北。方术徒相误，蓬莱安可得。

吾君略仙道，至化孚淳默。惊浪晏穷溟，飞航通绝域。

马韩底厥贡，龙伯修其职。粤我遘休明，匪躬期正直。

敢输鹰隼执，以间豺狼忒。海路行已殚，輶轩未皇息。

劳歌玄月暮，旅睇沧浪极。魏阙渺云端，驰心附归冀。
烟雨楼
赵廱（宋代）

画框图飞云霭寒，楼台城堞有无间。
烟收雨霁曾看否，见尽东南万叠山。
晚发
傅察（宋代）

理棹频看溪水分，岸移不觉转孤村。
渔翁醉卧滩沙稳，樵子行孤岸草昏。
白鹭成行低欲落，清蝉无数断还闻。
自将野色并秋色，都付诗魂与醉魂。
闲居对食书媿
陆游（宋代）

老病家居幸岁穰，味兼南北饫枯肠。
满脾蜜熟餭餭美，下栈羊肥餺飥香。
鱍剌河鲂初出水，迷离穴兔正迎霜。
山僧一钵无余念，应笑先生为口忙。
清远峡四首
杨万里（宋代）

清远望峡山，山脚无半里。
小舟行其间，五日翠未已。
并驰两苍龙，中夹一玉水。
送我到英州，渠当自回辔。
倚楼
汤传楹（明代）

天影一何澹，空庭无杂喧。
暮山随霭没，黄叶带鸦翻。
无径不秋草，与邻同小园。
偶然搔首处，竟夕未能言。
赠云道
释德洪（宋代）

道人有奇骨，野鹤在鸡群。十年江北南，高踪等浮云。

朅来□国生，纷埃涴衣裙。西山绕漳水，玉涧连石门。

中有唐朝寺，禅诵度朝昏。正当袖手去，坐对柏子焚。

君看市朝间，冻蚁环磨轮。何当作高笑，视世一虻蚊。
青玉案
张元干（宋代）

转语，了无好怀。此来偶有得，当与吾宗椿老子载酒浩歌西湖南山间，写我滞思，二公不可不入社也

平生百绕垂虹路。看万顷、翻云去。山淡夕晖帆影度。菱歌风断，袜罗尘散，总是关情处。

少年陈迹今迟暮。走笔犹能醉时句。花底目成心暗许。旧家春事，觉来客恨，分付疏筵雨。
送灵江住金华讲院
释行海（宋代）

山北山南草木青，杜鹃入夜不堪听。
月明一种相思处，遥见天边婺女星。
题画 其三 梨花白燕
成鹫（清代）

剪剪东风白雪香，乌衣宝树玉成行。昭阳莫道无颜色，净洗铅华见靓妆。
军中冬燕
韦应物（唐代）

沧海已云晏，皇恩犹念勤。式燕遍恒秩，柔远及斯人。

兹邦实大遍，伐鼓军乐陈。是时冬服成，戎士气益振。

虎竹谬朝寄，英贤降上宾。旋罄周旋礼，愧无海陆珍。

庭中丸剑阑，堂上歌吹新。光景不知晚，觥酌岂言频。

单醪昔所感，大醵况同忻。顾谓军中士，仰答何由申。
题余仲祥松斋
裘万顷（宋代）

芳妍桃李场，纷趋欻成蹊。
长松坐偃蹇，遂尔不见知。
平生异时人，不与俗转移。
萧然尘埃中，擅此丘壑奇。
窗空境逾清，四壁风来吹。
抱琴揖苍髯，喜气掀两眉。
臭味既与同，相亲不相违。
直期阅岁寒，可但忘朝饥。
斯正如乃翁，过处更过之。
直比千丈干，历落不受羁。
只恐大厦成，梁栋各有施。
出处初何心，山灵勿疑渠。
题燕肃画卷
仇远（元代）

溪路迢迢绕碧峰，白云迷却旧行踪。
买舟归去山中住，终日茆亭坐听松。
送李补阙摄御史充河西节度判官
孙逖（唐代）

昔年叨补衮，边地亦埋轮。官序惭先达，才名畏后人。

西戎虽献款，上策耻和亲。早赴前军幕，长清外域尘。
骑牛歌
陈舜俞（宋代）

我骑牛，君莫笑，人间万事从吾好。
千金市骨骏马来，乘肥大跃须年少。
薄为鞯，草为辔，瀑布山前松径里。
看山听水要行迟，驻策缓驱尘不起。
布袍葛带乌接{上四下离}，山家装束不时宜。
匏樽注酒就背饮，缥囊贮书当角垂。
吟或狂，醉欲倒，同醉同吟白云老。
此老不可天下人，一住庐山三十春。
声如钟，目如电，七十神光射人面。
上牛下牛不要扶，合与山中作画图。
汴州马上竟何如，春泥没腹雨溅帽，夜半归来人已痡。
天真丧尽百忧集，衣食毛发归妻孥。
争如来骑牛，水光山色同悠悠。
岳阳晚兴（四首）
叶子奇（明代）

洞庭万顷秋月，君山一点晚烟。
安得幅巾无事，酒船吹笛江天。
桐竹君咏
陈翥（宋代）

高桐凌紫霞，修篁拂碧云。
吾常居其间，自号桐竹君。
不解倣俗利，所希脱世纷。
会交但文学，启谈皆典坟。
焚黄卷
庄昶（明代）

风灯何自许堪怜，容有人间万古缘。昼夜死生真此梦，乾坤竹古果谁贤。

百年尽了观贞意，两诰初收断发天。老坐枯松扳哭尽，留诗吾独愧三迁。
咏史
邵葆祺（清代）

高阁深源事竟然，漫夸夷甫不言钱。名归青史怜他日，望重苍生忆往年。

入水牯牛空恋佛，舐丹鸡犬易登仙。儒林声气禅林味，祇为人才惜此贤。
申应时以图寻山图所载湖之西溪也为作二绝句 其一
沈与求（宋代）

王维买宅先成画，申子寻山亦载图。它日真能营小筑，此山佳处着侬无。
黄檗览秀阁和韵
黄祖舜（宋代）

飞阁凌云翠，幽寻一径微。
峰峦长竞秀，烟水莽相围。
景色尘嚣外，诗情领略归。
标题属大手，价重胜留衣。
寄梅林普庆二长老恢复初首座彝天伦藏主
袁华（明代）

诸子才华老更成，自惭蒲柳易凋零。梅林兵后山如赭，普度春还树似屏。

尘拂宝花分半席，几翻贝叶校群经。彝公阅尽毗卢藏，立雪堂中有宁馨。
宝剑篇别同年黄方舟齐翰
李长郁（清代）

咄咄出匣风雷惊，曹子登坛劫齐盟。督亢图尽机不决，荆轲手齐是顽铁。

长桥老蛟何太馋，身沐腥血出吴潭。英雄成名仗一剑，千里取胜马如电，楼兰头血战袍溅。

此剑矫健龙虬如，此宝忍将犬羊污，拂拭苔花且深图。

智勇自甘落人后，五更古壁生铜吼。
别友
释文珦（宋代）

十年踪迹与君同，今日魂销执手中。
自是交深难话别，不关秋雨又秋风。
仲丁祭文庙
胤禛（清代）

扶植纲常百代陈，天将夫子觉斯民。帝王师法成隆治，兆庶遵斯臻至淳。

道统常垂今与古，文明共仰圣而神。功能溯自生民后，地辟天开第一人。
虞美人
侯承恩（清代）

春过九十馀芳草。门掩经过少。荼麻架上暗香消。尚有深深蛱蝶、趁风娇。

诗篇废却怜春去。难买流年住。小楼独上觉凄凉。只见一池荷净、浴鸳鸯。
青龙陈君挽词四首
林亦之（宋代）

欲哭刍灵何日时，长江望断涕沾衣。
夜香楼下到重到，鹤叫三更人已非。
送赵枢寺丞宰虔化县
陶弼（宋代）

路入虔云去，如何轻解携。
人烟五岭北，星斗大江西。
暖雪梅花树，晴雷赣石溪。
青衫欲无泪，不奈鹧鸪啼。
杂咏一百首 其六十六 王子晋
刘克庄（宋代）

宿有骖鸾约，飘然溯碧霄。不为君主鬯，却伴女吹箫。
同学诸公邀汝阴刘公雍嘉禾朱子葆句章姜西溟鹿城徐爇初过黛影园看菊即席分得湾字
陈睿声（清代）

地僻尘嚣远，庭荒草木闲。鸣雏过竹里，放鹤起柴关。

爇菊分深浅，看花成往还。不愁红烛跋，霜月照池湾。
碧牡丹
晏几道（宋代）

翠袖疏纨扇。凉叶催归燕。一夜西风，几处伤高怀远。细菊枝头，开嫩香还遍。月痕依旧庭院。
事何限。怅望秋意晚。离人鬓华将换。静忆天涯，路比此情犹短。试约鸾笺，传素期良愿。南云应有新雁。
固城湖边即事
李曾伯（宋代）

孤舟横岸水潺湲，野色天成一段闲。
十数牧儿黄犊侧，两三钓叟白鸥间。
丛丛烟树谁家市，浅浅云峦甚处山。
风定浪平归路稳，更无魂梦到萧关。
送刘生象龙行
湛若水（明代）

博施济众唐虞病，枯槁焉能活辙鳞。满载空言无水菽，飞书留馆两候仁。
海月谣
韩淲（宋代）

晚秋烟渚。更舟倚、萧萧雨。水痕清汜，迤逦渐整，云帆西去。三叠阳关，留下别离情绪。溪南一坞。对风月、谁为主。酒徒诗社，自此冷落，胸怀尘土。目送鸿飞，莫听数柔橹。
疏帘淡月 夜发河间，晨过滹沱河
程颂万（清代）

驮铃唤起。又趁入襜帷，四更天气。沙色笼灯，不辨马蹄痕细。

层气裹梦霜逾重，问宵酲、殢人醒未。乱尘迷辙，晨星几眼，照愁而已。

怅晓角、催人卌里。认行行烟树，近滹沱水。雁路微茫，低映关山行李。

萧萧自古坚冰渡，剩桥边、荻芦荒垒。数家村店，酒旗斜矗，向空烟里。